b'\n_START_ARTICLE_\nEvropska pe\xc5\xa1pot E-7\n_START_PARAGRAPH_\nEvropska pe\xc5\xa1pot E-7 je mednarodna pe\xc5\xa1pot, ki poteka prek razli\xc4\x8dnih evropskih de\xc5\xbeel od Atlantika \xe2\x80\x93 Sredozemskega morja \xe2\x80\x93 Gardskega jezera do ju\xc5\xbene Mad\xc5\xbearske ali podrobneje: od Escorial (E) \xe2\x80\x93 Tivisa \xe2\x80\x93 Jadraque \xe2\x80\x93 La Puebla de Valderde \xe2\x80\x93 Argebtera \xe2\x80\x93 Andorra la Vella \xe2\x80\x93 Lod\xc3\xa9ve \xe2\x80\x93 Remouline \xe2\x80\x93 Trascon \xe2\x80\x93 Manosque \xe2\x80\x93 Menton \xe2\x80\x93 Ventimiglia \xe2\x80\x93 Altare \xe2\x80\x93 Travo \xe2\x80\x93 Robi\xc4\x8d \xe2\x80\x93 Kobarid \xe2\x80\x93 Hodo\xc5\xa1 \xe2\x80\x93 Baj\xc3\xa1nsenye \xe2\x80\x93 Szeged \xe2\x80\x93 Nagylak (H)._NEWLINE_Mednarodno popotni\xc5\xa1ko dejavnost v Sloveniji koordinira Komisija za evropske pe\xc5\xa1poti pri Planinski zvezi Slovenije, pokrovitelj te poti pa je Zavod za gozdove Republike Slovenije.\n_START_SECTION_\nZgodovina\n_START_PARAGRAPH_\nE7 je bila preko Slovenije odprta leta 1986 v Predgozdu, na kri\xc5\xbei\xc5\xa1\xc4\x8du obeh evropski pe\xc5\xa1poti pri nas. V Jugoslaviji se je kon\xc4\x8dala na Sotli, leta 1995 pa je bila spremenjena in podalj\xc5\xa1ana do Mure in na Gori\xc4\x8dko. Otvoritev tega spremenjenega dela je bila 14. oktobra 1995 v Olimju. Klju\xc4\x8dna osebnost evropohodni\xc5\xa1tva pri nas je bil sicer slavist Zoran Naprudnik, prijatelj Milana Ciglarja in tisti, ki je njegovo delo nadaljeval (tudi zadnji spremenjeni del E6). E7 je ve\xc4\x8dji del Naprudnikovo delo. S sodelavci je vodil trasiranje, sodeloval s pohodniki, urejal arhiv. 20 let je bil tudi \xc4\x8dlan Evropskega popotni\xc5\xa1kega zdru\xc5\xbeenja (EWV), katerega \xc4\x8dlani so pohodni\xc5\xa1ke in planinske organizacije (50 \xc4\x8dlanov) iz 26 dr\xc5\xbeav s 5 milijoni \xc4\x8dlanov. Je eden tistih pohodnikov, ki je pot E6 prehodil od Baltika do Jadrana._NEWLINE_E7 se v Sloveniji imenuje tudi Naprudnikova pot od So\xc4\x8de do Mure. Dolga je pribli\xc5\xbeno 600 km ali kak\xc5\xa1nih 30 dni hoje.'